ธปท.แจง3ปัจจัยกดดันบาทแข็งต่อเนื่อง
ธปท.แจงเหตุ 3 ด้าน กดดันเงินบาทแข็งค่าต่อเนื่อง แต่ยังไม่กระทบส่งออกหดตัว ยืนยันดูแลไม่ให้ผันผวนเป็นอุปสรรคต่อภาคธุรกิจ
11 ส.ค. 2553

ธปท.แจงเหตุ 3 ด้าน กดดันเงินบาทแข็งค่าต่อเนื่อง แต่ยังไม่กระทบส่งออกหดตัว ยืนยันดูแลไม่ให้ผันผวนเป็นอุปสรรคต่อภาคธุรกิจ
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) เปิดเผยว่า การแข็งค่าขึ้นของเงินบาทในช่วงนี้ มาจากแรงกดดันของปัจจัย 3 ด้าน คือ 1.แนวโน้มการส่งออกที่เติบโตได้ดี 2.ภาวะเงินทุนไหลเข้า และ 3.เงินเหรียญสหรัฐอ่อนค่า ส่งผลให้เงินบาทแข็งค่าขึ้นต่อเนื่อง แต่อย่างไรก็ตามการแข็งค่าของเงินบาทไม่กระทบต่อการขยายตัวของภาคการส่งออก เนื่องจากภาคส่งออกได้ประโยชน์จากการฟื้นตัวของเศรษฐกิจโลกมากกว่า โดยการดูแลธปท.จะดูแลไม่ให้ค่าเงินบาทผันผวนจนเป็นอุปสรรคต่อภาคธุรกิจ
“ในสัปดาห์ที่ผ่านมาค่าเงินบาทค่อนข้างแข็งค่า จากเงินเงินเหรียญสหรัฐอ่อนค่าลง เท่าที่ดูวันที่ 3ส.ค.อยู่ที่ระดับ 32.16 บาท/เหรียญสหรัฐ พอมาวันที่ 10 ส.ค.อยู่ที่ระดับ 31.95 บาท/เหรียญสหรัฐ และมาวันนี้(11ส.ค.)ยังแข็งค่าขึ้นอีก แต่การแข็งค่ายังไม่กระทบภาคส่งออก” นายบัณฑิตกล่าว 
นักค้าเงินธนาคารกรุงเทพ เปิดเผยว่า การเคลื่อนไหวของการซื้อขายแลกเปลี่ยนค่าเงินบาทวันนี้(11ส.ค.)เคลื่อนไหวอยู่ที่ระดับ 31.81 บาท/เหรียญสหรัฐ ปรับตัวแข็งค่าขึ้นเล็กน้อย จากที่เปิดตลาดในช่วงเช้าที่ระดับ 31.83 บาท/เหรียญสหรัฐ